ΓΡΑΠΤΗ ΕΡΩΤΗΣΗ E-0489/96 υποβολή: Gerardo Fernαndez-Albor (PPE) προς την Επιτροπή (1 Μαρτίου 1996)

Θέμα: Μέτρα προστασίας του ιατρικού επαγγέλματος από διαφημιστικές καταχωρίσεις αναρμοδίων του κλάδου σε τηλεφωνικούς καταλόγους

Η συμφωνία που υπογράφτηκε πρόσφατα μεταξύ του ισπανικού Ιατρικού Συλλόγου και του Εθνικού Οργανισμού Τηλεπικοινωνιών της Ισπανίας, δυνάμει της οποίας μόνον οι επαγγελματίες ιατροί που είναι μέλη του ιατρικού συλλόγου έχουν δικαίωμα να καταχωρούνται στις κίτρινες σελίδες του τηλεφωνικού καταλόγου ως ιατροί δικαιώνει, επιτέλους, το αίτημα των ιατρών να προστατευτεί το επάγγελμά τους από τους αναρμόδιους επιτήδειους που έχουν παρεισφρήσει στον ιατρικό χώρο.

Με την πρωτοβουλία αυτή εξασφαλίζεται επίσης ο χρήστης όσον αφορά την αξιοπιστία της πληροφορίας σχετικά με τους καταχωρούμενους επαγγελματίες ιατρούς στο διαφημιστικό και πληροφοριακό υλικό που εκδίδει ο Οργανισμός Τηλεπικοινωνιών.

Μπορεί η Επιτροπή να μας πληροφορήσει εάν η συμφωνία αυτή συμβιβάζεται με τις εν προκειμένω κοινοτικές διατάξεις και εάν οι χρήστες προστατεύονται επίσης σε άλλα κράτη μέλη, δυνάμει των διατάξεων αυτών, από ανάλογες συμφωνίες που εμποδίζουν αναρμόδιους να παρεισδύουν στο ιατρικό επάγγελμα και να προβάλλονται ως ιατροί μέσω διαφημιστικών καταχωρίσεων στις κίτρινες σελίδες των τηλεφωνικών καταλόγων που εκδίδουν οι διάφοροι Οργανισμοί Τηλεπικοινωνιών στην επικράτεια της ΕΕ;

Απάντηση του κ. Bangemann εξ ονόματος της Επιτροπής (22 Απριλίου 1996)

Η υφιστάμενη και η προτεινόμενη νομοθεσία σχετικά με τους καταλόγους στον τομέα των τηλεπικοινωνιών δεν εξετάζει τα θέμα της υποχρέωσης των εταιριών που δημοσιεύουν καταλόγους να εξακριβώνουν την ορθότητα των πληροφοριών τις οποίες κοινοποιούν οι συνδρομητές. Βάσει της οδηγίας 95/62/ΕΚ του Κοινοβουλίου και του Συμβουλίου της 13 Δεκεμβρίου 1995 σχετικά με την εφαρμογή παροχής ανοικτού δικτύου (ΟΝΡ) για τη φωνητική τηλεφωνία ((ΕΕ αριθ. L 321, 30.12.1995. )), απαιτείται η τακτική ενημέρωση των καταλόγων αλλά δεν διατυπώνεται ότι οι παροχείς υπηρεσιών είναι υποχρεωμένοι να εξετάζουν κατά πόσο οι πληροφορίες που τους κοινοποιούνται από τους συνδρομητές είναι αξιόπιστες.

Η οδηγία 95/46/ΕΚ του Κοινοβουλίου και του Συμβουλίου, της 24ης Οκτωβρίου 1995 όσον αφορά την προστασία των ατόμων σχετικά με την επεξεργασία προσωπικών δεδομένων και την ελεύθερη διακίνηση παρομοίων δεδομένων ((EE αριθ. L 281, 23.11.1995. )), η οποία ισχύει επίσης και στον τομέα των τηλεπικοινωνιών δεν προβλέπει τίποτε περισσότερο στο θέμα αυτό. Στην εν λόγω οδηγία προβλέπεται ότι αυτοί που επεξεργάζονται προσωπικά δεδομένα, π.χ. οι εταιρίες που δημοσιεύουν καταλόγους, έχουν την υποχρέωση να εξακριβώνουν ότι τα δεδομένα είναι σωστά και όταν αυτό χρειάζεται, να εξακριβώνουν ότι τα δεδομένα έχουν ενημερωθεί. Στην οδηγία αναφέρεται παρακάτω ότι πρέπει να καταβάλεται κάθε δυνατό μέσο ώστε να εξασφαλίζεται η διόρθωση ή η εξάλλειψη των μη έγκυρων δεδομένων ή των δεδομένων τα οποία είναι ελλιπή ως προς το σκοπό για τον οποίο έχουν συλλεχθεί ή για τον οποίο πρόκειται να υποστούν κάποια περαιτέρω επεξεργασία (άρθρο 6, παράγραφος δ της οδηγίας). Ωστόσο, η διάταξη αυτή βασίζεται στην ανάγκη προστασίας των αποκαλουμένων προσωπικών δεδομένων και όχι στην προστασία των χρηστών των εν λόγω δεδομένων.